b'\n_START_ARTICLE_\nBal\xc4\x97\n_START_SECTION_\nGeografija\n_START_PARAGRAPH_\nBal\xc4\x97\xc2\xa0\xe2\x80\x93 kalnuotas kra\xc5\xa1tas, tinkamas \xc5\xbeemdirbystei (\xc4\x8dia auginami kvie\xc4\x8diai, mie\xc5\xbeiai, \xc5\xbeirniai). Pietry\xc4\x8diuose ji pereina \xc4\xaf dykumingas \xc5\xbeemumas, kuriose gyvena somaliai. \xc5\xa0iaur\xc4\x97je ir rytuose j\xc4\xaf ribojo \xc5\xa0ebel\xc4\x97s up\xc4\x97, kuri skyr\xc4\x97 nuo Davaro ir Adalio region\xc5\xb3. Pietuose buvo Ganal\xc4\x97 Dorija up\xc4\x97, skyrusi nuo laukini\xc5\xb3 borana oromo gen\xc4\x8di\xc5\xb3. E\xc5\xbeer\xc5\xb3 juosta vakaruose skyr\xc4\x97 Bal\xc4\x99 nuo Gib\xc4\x97s regiono.\n_START_SECTION_\nBal\xc4\x97s karalyst\xc4\x97\n_START_PARAGRAPH_\nPirmoji \xc5\xbeinoma Bal\xc4\x97s regiono valstyb\xc4\x97 egzistavo nuo XI. Tuo metu \xc4\xaf region\xc4\x85 per musulmon\xc5\xb3 priklius ir pamokslininkus pateko islamas. Bal\xc4\x97s gyventojai priklaus\xc4\x97 ku\xc5\xa1it\xc5\xb3 kalbomis kalban\xc4\x8dioms grup\xc4\x97ms (\xe2\x80\x9eHadiyya-Sidama\xe2\x80\x9c). Iki XIV a. bent jau dalis gyventoj\xc5\xb3 atsivert\xc4\x97 \xc4\xaf islam\xc4\x85. Bal\xc4\x99 vald\xc4\x97 valdovas musulmonas._NEWLINE_Bal\xc4\x97 buvo garsi savo medviln\xc4\x97s audimu ir buvo lankoma arab\xc5\xb3 ir pers\xc5\xb3 pirkli\xc5\xb3. Kadangi Bal\xc4\x97 buvo toliau pietuose nei kitos musulmoni\xc5\xa1kos valstyb\xc4\x97s, ji buvo ma\xc5\xbeiau \xc4\xaftraukta \xc4\xaf prekyb\xc4\x85, ta\xc4\x8diau d\xc4\x97l gausesni\xc5\xb3 krituli\xc5\xb3 ji buvo derlingesn\xc4\x97. Tuo metu musulmon\xc5\xb3 kelioni\xc5\xb3 apra\xc5\xa1ymuose Bal\xc4\x97 minima kaip atskira musulmoni\xc5\xa1ka karalyst\xc4\x97, kurioje klimatas labai tinkamas gyventi, o \xc5\xbeem\xc4\x97 derlinga.\n_START_SECTION_\nEtiopijos ir oromo laikotarpis\n_START_PARAGRAPH_\nApie XIV a. Etiopijos imperatori\xc5\xb3 karo \xc5\xbeygiuose minima Bal\xc4\x97s karalyst\xc4\x97, kurioje jau buvo \xc4\xafdiegtas islamas. \xc5\xa0i karalyst\xc4\x97, kaip ir kitos musulmoni\xc5\xa1kos valstyb\xc4\x97s, buvo \xc4\xafjungta \xc4\xaf Etiopijos sud\xc4\x97t\xc4\xaf ir mok\xc4\x97jo Imperijai duokl\xc4\x99. Bal\xc4\x97 buvo pie\xc4\x8diausia Etiopijos imperijos dalimi, valdoma gubernatoriaus, kuris vadintas g\xc3\xa4rad. Gyventojai, bent jau pavir\xc5\xa1utini\xc5\xa1kai buvo christianizuoti._NEWLINE_Imperatori\xc5\xb3 Davito I bei dar kart\xc4\x85 Je\xc5\xa1ako I valdymo metu Bal\xc4\x99 u\xc5\xbepuol\xc4\x97 Ifato sultonato kariuomen\xc4\x97 ir gr\xc4\xaf\xc5\xbeo su gausiu karo laimikiu._NEWLINE_XVI a. prad\xc5\xbeioje Bal\xc4\x97s karalyst\xc4\x97 tapo kov\xc5\xb3 arena tarp augan\xc4\x8dio Adalio sultonato ir Etiopijos imperijos. Ji buvo u\xc5\xbeimta imamo Ahmado Grahno, o v\xc4\x97liau j\xc4\x85 susigr\xc4\x85\xc5\xbeino Etiopijos imperatorius Geladevas._NEWLINE_XVI a. oromo migracijos metu \xc4\xaf teritorij\xc4\x85 \xc4\xafsiver\xc5\xbe\xc4\x97 oromo tautos. Bal\xc4\x97s karalyst\xc4\x97 galutinai prarado valstybingum\xc4\x85, \xc4\x8dia pasikeit\xc4\x97 tautin\xc4\x97 sud\xc4\x97tis (\xc4\xafsigal\xc4\x97jo oromo gentys). Regione susiformavo oromo at\xc5\xa1aka, vadinama arsi oromo. Jie per ilg\xc4\x85 laik\xc4\x85 suformavo bendr\xc4\x85 tapatyb\xc4\x99, vadinam\xc4\x85 arsooma, jungiam\xc4\x85 bendro prot\xc4\x97vio ir bendros giminyst\xc4\x97s sistemos. 1881-6\xc2\xa0m. vyko ilgas arsi oromo karas su Etiopijos imperija. Karo metu oromo ilgai prie\xc5\xa1inosi Meneliko II u\xc5\xbekariavimams, bet galiausiai pralaim\xc4\x97jo ir buvo \xc4\xafjungti \xc4\xaf Etiopijos sud\xc4\x97t\xc4\xaf.\n_START_SECTION_\nBal\xc4\x97s provincija\n_START_PARAGRAPH_\n1936\xc2\xa0m. regionas atiteko Italijai, ir \xc4\xafjungtas \xc4\xaf Italijos Ryt\xc5\xb3 Afrikos Hararo provincij\xc4\x85. Etiopijai atgavus nepriklausomyb\xc4\x99, istorinis Bal\xc4\x97s regionas buvo padalintas tarp dviej\xc5\xb3 administracini\xc5\xb3 vienet\xc5\xb3. Vienas vadinosi Arsi, o kitas liko Hararo provincijai. 1960\xc2\xa0m. nuo jos atskirta Bal\xc4\x97s provincija, kurios sostine tapo Goba. Tai buvo tryliktoji Etiopijos provincija. Be dalies istorinio Bal\xc4\x97s regiono, jai atiteko ir nema\xc5\xbea dalis somali\xc5\xb3 gyvenam\xc5\xb3 teritorij\xc5\xb3, esan\xc4\x8di\xc5\xb3 \xc4\xaf vakarus nuo \xc5\xa0ebel\xc4\x97s._NEWLINE_Po administracini\xc5\xb3 reform\xc5\xb3 1995\xc2\xa0m. Arsi ir Bal\xc4\x97s provincijos buvo panaikintos. Arsi ir \xc5\xa1iaurin\xc4\x97 Bal\xc4\x97 atiteko Oromijos regionui, o pietin\xc4\x97 Bal\xc4\x97 priskirta Somali\xc5\xb3 regionui.'